**Беларусафобія** (па-старажытнагрэчаску: φόβος — страх) — адмаўленне, варожасць і нянавісць да беларускай мовы, беларускага этнасу і Беларусі. Адным з асноўных спосабаў ёсць стварэнне паданняў для падрыву веры беларусаў ва ўласную жыццяздольнасць і будучыню (*«Маленькая безабаронная Беларусь»*, *«незабяспечаная рэсурсамі рэспубліка»*, *«талерантны, цярплівы беларускі народ»* і гэтак далей).

Віды
----

Грамадскі дзеяч Аўген Касцюшка падзяляе носьбітаў беларусафобіі на пэўныя тыпы:

* *Ментальная*: беларускасць выклікае балючаю алергічную рэакцыю. Для яе нейтралізацыі трэба карэнна рэфармаваць менталітэт яе носьбітаў і спыніць іх негатыўную дзейнасць.
* *Прыстасавальніцкая*: выклікаецца духоўнай пераменлівасцю і павярхоўным сябелюбствам дзеля атрымання большай выгады. Выкараняецца ладам, пры якім выгадна быць лаяльным грамадзянінам беларускай дзяржавы цераз побытавую адданасць культуры.
* *Касмапалітычная*: менавіта *прыхаваная* вестэрнізацыя і крышнаізацыя. Пераадольваецца шляхам канкурэнтаздольнасці беларускай культуры.

Праявы ў Беларусі
-----------------

Палітык Зянон Пазняк паказвае рысы, якімі характарызуецца палітыка антыбеларускага рэжыму на Беларусі: парванне беларускага сцяга, спаленне беларускіх падручнікаў, здзек і знявага беларускай мовы, ліквідацыя беларускіх школ, гімназій і ліцэяў, абплёўванне імя Васіля Быкава, блюзнерства над Францыскам Скарынай і вялікімі людзьмі беларускай нацыі, разбурэнне і пераробка знакавых помнікаў гісторыі і культуры, мэтанакіраванае псаванне нацыянальнага краявіду і вынішчэнне запаведнай прыроды, грэблівыя адносіны да беларускіх людзей, беларускай творчасці і літаратуры, нянавісць да маладых і да вольнага чалавека.

У рознай ступені, да беларусафобскай рыторыкі можна прылічыць словы прэзідэнта А. Лукашэнкі, які не раз сцвярджаў, што *«беларусы — гэта рускія са знакам якасці»*, што *«беларусы і рускія — адзін народ»*, а на пачатку свайго праўлення заяўляў, што «*беларуская мова — бедная мова*» і на ёй «*нельга выказаць нечага вялікага*».

У 2016 годзе былі арыштаваны аўтары артыкулаў на «Regnum», у якіх яны пісалі, што Беларусь гэта «звар’яцелая недадзяржава», а беларускі акцэнт — «прыкмета нізкага паходжання».

Журналіст Сяргей Астраўцоў на «Радыё Свабода» заявіў, параўноўваючы беларусаў з літоўцамі: *«Беларусы нядружныя, зайздросныя, няўдзячныя. Народ, які ня любіць сябе. Які заўсёды баіцца. Свайго начальства, па-сапраўднаму, рускіх (у душы), і — крывадушна — Амерыкі. Не жыве, не дыхае свабодна, а толькі робіць выгляд. Не жыве як народ менавіта, як адметныя людзі»*. Гэтае выказванне таксама пазначылі як беларусафобскае.

Глядзіце таксама
----------------

* Русіфікацыя Беларусі

Заўвагі
-------

1. 1 2  *Аўген Касцюшка.* Беларусафобія // *ARCHE Пачатак* : часопіс. — 1999. — № 1 (2). — С. 195-197. — ISSN 1392-9682. Архівавана з першакрыніцы 28 снежня 2019.
2. ↑  *Group Of Belarusian Patriots.* Беларусафобія // Беларускі Дайджэст. — 2000. — № 6 (77). — С. 8.
3. 1 2  *Group Of Belarusian Patriots.* Беларусафобія // Беларускі Дайджэст. — 2000. — № 6 (77). — С. 7.
4. ↑  Улада цемры **(нявызн.)**.  Зянон Пазняк (9 сакавіка 2008). Праверана 21 снежня 2019.
5. ↑  «Няўжо каму-небудзь у Расіі Украіны не хапае» — Лукашэнка асудзіў спробы сутыкнуць беларусаў з расіянамі **(нявызн.)**(недаступная спасылка). *Belarus.by* (18 студзеня 2019). Архівавана з першакрыніцы 15 жніўня 2020. Праверана 11 лютага 2020.
6. ↑  Лукашэнка: Беларусы і расіяне — адзін народ **(нявызн.)**. *Наша Ніва* (4 красавіка 2007). Праверана 11 лютага 2020.
7. ↑  Народная газета. — 1995. — №. — 1 лютага. — С.
8. ↑  «Недоприговор» за «недонарод»
9. ↑  Чаму ў літоўцаў атрымліваецца?
10. ↑  Белорусофобия. Выпуск 2

Літаратура
----------

* *С. Ф. Дубянецкі, Э. С. Дубянецкі.* Цяжкі шлях да Адраджэння. — Брэст: Выд-ва С. Лаўрова, 1997. — 89 с.
* *Лозка А.* Беларусафобія — гэта хвароба, якую трэба лячыць // Народная газета. — 1994. — 14-16 мая. — С. 2.
* Беларусафобія: [Гіст. аспект] // Беларускі Дайджэст. — 2000. — Чэрв. (№ 6). — С. 7-8.